Tarjamahan mesin

Tarjamahan mesin téh mangrupa pamakean téknik komputasi pikeun narjamahkeun téks atawa ucapan tina hiji basa ka basa séjén, kaasup ogé nuansa kontéks, idiomatik, jeung pragmatik tina dua basa anu dipaké. Sanajan sababaraha modél basa geus mampuh ngahasilkeun tarjamahan anu bisa kaharti, tetep baé boga watesan ku alatan rumitna basa jeung émosi. Hasilna mindeng kurang jero jeung kurang rapih sacara sémantik. Kualitas tarjamahan ogé kapangaruhan ku béda linguistik, tata basa, nada, jeung budaya, nepi ka teu bisa sapinuhna ngagantikeun kinerja panarjamah manusa.

Pangaronjatkeun kualitas tarjamahan merlukeun pamahaman kana adat-istiadat jeung kontéks sajarah masarakat anu jadi sasaran. Intervénsi manusa jeung isyarat visual ogé tetep diperlukeun dina tarjamahan simultan. Di sisi séjén, kustomisasi nu husus pikeun widang séjén misalna pikeun dokuméntasi téknis atawa téks resmi bisa ngahasilkeun hasil anu leuwih stabil,  sarta biasana dipaké dina situs wéb multibasa jeung basis data profésional.

Pendekatan awal dina tarjamahan mesin lolobana dumasar kana aturan (rule-based) atawa statistik. Métode ieu tuluy digantikeun ku tarjamahan mesin saraf jeung modél basa gedé.

 Jinis-jinis 

 Mesin tarjamah rule-based (RBMT) 
Rule-Based Machine Translation (RBMT) nyaéta jenis tarjamahan mesin anu gumantung kana sistem gramatika dina basa sumber jeung basa tujuan pikeun nyieun modél nu miboga akurasi tarjamahan anu maksimal. Sistem gramatika éta bisa ditambahan ku kamus istilah husus gumantung kana kabutuhan aplikasi, misalna kamus istilah kedokteran atawa bisnis pikeun ngaronjatkeun katepatan hasil tarjamahan.

 Mesin tarjamah statistik 
Statistical Machine Translation (Statistical MT) jalanana ku diajar sakabéh korpus tarjamahan anu geus divalidasi ku tanaga manusa. Béda jeung RBMT, Statistical MT téh narjamahkeun dumasar kana frasa, lain kecap per kecap. Tarjamahan dina Statistical MT migunakeun korpus tarjamahan manusa éta minangka modél, anu tuluy diterapkeun kana téks dina basa sasaran pikeun ngalakukeun tarjamahan sacara otomatis.

 Mesin tarjamah neural 
Neural Machine Translation (NMT) nyaéta pendekatan panganyarna dina tarjamahan mesin anu diwangun ku jaringan “saraf” tiruan. NMT jadi hiji kamajuan gedé sabab nyieun sistem tunggal anu bisa narjamahkeun rupa-rupa basa tanpa kudu nyocogkeun aturan-aturan khusus saperti anu diperlukeun dina Statistical MT atawa RBMT. Ku sabab kitu, NMT dipiharep bisa ngaleuwihan watesan sistem tarjamahan anu dumasar kana frasa atawa kecap, sarta bisa ngahasilkeun kualitas tarjamahan anu leuwih hadé tibatan dua pendekatan saméméhna.

 Sumber rujukan 

Kategori:Akal Imitasi